钦定古今图书集成/方舆汇编/职方典/第1155卷 > 《羊公碑记》〈即堕泪碑〉晋·李与初
## 钦定古今图书集成/方舆汇编/职方典/第1155卷 > 《羊公碑记》〈即堕泪碑〉晋·李与初

公讳祜，字叔子，泰山南城人也。其先晋羊舌大夫之
胄，当汉中兴，始自南阳家于岱野，缨冕相继，九世于
公矣。显祖南阳太守，考上党太守，咸有能名。公承俊
烈之高风，明哲之盛代，德擅规模，仁诚慈惠，其器量
宏深，容度广大，浩浩乎固不可测已。其志节言行，卓
尔不群，神游元默，散志青云，弘之以道籍，博之以艺
文。于是仁声远耀，芳风遐流。十有七上计吏，察孝廉，
州郡不肯就郡。公休之四府并命，盘桓累载。乃公车

禅之会，秉文经武，以集大晋之祚。皇采增辉，帝威远
迈，伟绝代之风，弘唐虞之绪。帝嘉厥“庸，仇以大国。公
乃逡巡固让，裁居小邦。”天子仍复公中军将军散骑
常侍，内釐王度，外绥区域，严恭寅畏，帝命允饬，运国
威于勾陈，握皇枢于紫极。于前之盛，未有上公者也。
拜卫将军尚书仆射。以揆天机，崇成大业，帝道缉熙，
泰阶永肃。以江寇未夷，乃召公都督荆州诸军、侍中
车骑将军，开府辟命，“乃养民募财，开斥国界，创筑五
城，以防寇卫境。然后阐敷皇风，怀远以德。知《大同》之
业，思王道之则，齐其士人，均其利泽，军无虞警，民不
疲劳，农功田畴，百姓布野，群黎被德，殊俗望风，吴人
感服，襁负而至者，四万馀口。进位征南大将军。公虽
享有茅土，历登台阶，吐食下士，二于姬公。方将殪戎
吴境，保国吊民，然后偃甲戢兵，辞功退身，以优游乎
初好，此公之素志也。”会遘笃疾，春秋五十有八，咸宁
四年十有一月庚寅，薨于京邑。天子痛悼，遣使持节
追赠侍中太傅南城侯印绶，赙吊加于常也。及其葬，
上亲临，过车骑，谥曰成侯。天子以公德高勋大，而屡
辞封爵，故复建南城之国，特以封公。公誓让终始，上
未之许。及其薨也，夫人夏侯氏追公克让之志，遂不
以殓。公自出身，以暨于终，忠言不辍于口，嘉美不废
于心，成其业不处其功，勤其勋不荣其禄，仪型言行，
动为世范。暨六年春平吴，策诏曰：“故太傅钜平侯羊
祜，造建平吴之规，潜谋远略，与重殊虑。勋业不遂，然
荡灭之计，皆悉如祜策，固能夷旷世之寇，拯黎民之
患，勋烈弘著，而宠不逮身。其遣使以克定之功，策告
祜庙。昔汉氏封萧何夫人为侯，以崇显元功，亦古之
令典。”封祜夫人为万岁乡君，食邑五千户，赐绢万疋。
于是故吏高文、奚廉等，佥以公德高而志平，位优而
行恭，徽猷被于江汉，群生涉其风者，贪夫反廉，懦夫
立志，虽夷、惠之操，奋乎百世，曷以尚德。〈阙〉未殒奇谋
潜略清。〈阙〉功遗绪，靡所寘心。乃立碣石，刊勒盛轨，永
表风烈焉。其辞曰：“天临有晋，乃降皇辅。猗欤惟公，应
期协矩。聪哲神睿，乃文乃武。”〈阙〉《虞》。〈阙〉渊其度，翼翼其
明，孝思以形。乃耀高风，辞爵让荣。为而不有，志凌清
大。如何不吊，中年〈阙〉殒。〈阙〉未。〈阙〉是表是旌。〈以上缺字石碑剥落
无考〉